
 „საერთო სასამართლოების შესახებ" საქართველოს 1997 წლის 13 ივნისის ორგანული კანონის თანახმად, დამტკიცდეს მოსამართლეობის საკვალიფიკაციო საგამოცდო კომისიის თანდართული დებულება. 

საკვალიფიკაციო საგამოცდო კომისიის დებულება
საკვალიფიკაციო საგამოცდო კოსისიის დებულება შემუშავებულია „საერთო სასამართლოების შესახებ“ საქართველოს ორგანული კანონის საფუძველზე. დებულება განსაზღვრავს მოსამართლოების საკვალიფიკაციო კომისიის შექმნისა და საქმიანობის წესს, საკვალიფიკაციო გამოცდების ორგანიზებისა და ჩატარების საკითხებს. 

I. ზოგადი დებულებები
1. საკვალიფიკაციო საგამოცდო კომისიის შექმნის მიზანი 

1.1. „საერთო სასამართლოების შესახებ“ საქართველოს ორგანული კანონის 67-ე მუხლის საფუძველზე საქართველოს იუსტიციის საბჭო ქმნის საკვალიფიკაციო საგამოცდო კომისიას და მის შემადგენლობას წარუდგენს საქართველოს პრეზიდენტს დასამტკიცებლად. 

1.2. საგამოცდო კომიის მიზანია მოსამართლეობის საკვალიფიკაციო გამოცდის მონაწილეთა პროფესიული დონის შემოწმება ტესტური და წერითი გამოცდების ჩატარებით. 

 2. საკვალიფიკაციო საგამოცდო კომისიის შექმნა. მისი შემადგენლობის ანონიმურობის უზრუნველყოფა
2.1. კომისია იქმნება საკვალიფიკაციო გამოცდების დაწყებამდე 10 დღით ადრე.
2.2. „საერთო სასამართლოების შესახებ“ ორგანული კანონის 68-ე მუხლის თანახმად, გამოცდა ტარდება შემდეგ საგნებში: 

ა) საქართველოს საკონსტიტუციო სამართალი; 

ბ) სისხლის სამართალი; 

გ) სისხლის სამართლის პროცესი; 

დ) სამოქალაქო სამართალი; 

ე) სამოქალაქო სამართლის პროცესი; 

ვ) ადმინისტრაციული სამართალი და პროცესი; 

ზ) ადამიანის უფლებების შესახებ საერთაშორისო აქტები და საქართველოს საერთაშორისო ხელშეკრულებები და შეთანხმებები. 

2.3. საკვალიფიკაციო საგამოცდო კომისია იქმნება სამართლის თითოეული დარგის წარმომადგენელი არანაკლებ ორი სპეციალისტისა და კომისიის თავმჯდომარის შემადგენლობით. 

2.4. კომისიის შემადგენლობა ანონიმურია და იგი არ შეიძლება გამოცხადდეს გამოცდების დამთავრებამდე. 

2.5. საგამოცდო კომისიის წევრის ვინაობის გამჟღავნება თვით ამ კომისიის წევრის მიერ შეიძლება გახდეს მისთვის კომისიის წევრის უფლებამოსილების შეწყვეტის საფუძველი. 

2.6. გადაწყვეტილებას წევრის უფლებამოსილების შეწყვეტის შესახებ იღებს საქართველოს პრეზიდენტი იუსტიციის საბჭოს წარდგინების საფუძველზე. 
2.7. გამოცდების შედეგების დამტკიცების შემდეგ კომისია არსებობას წყვეტს. 
2.8. ახალი კომისიის ფორმირება ხდება იმავე წესით. 

3. საკვალიფიკაციო გამოცდების მომზადების სამდივნო

3.1. საკვალიფიკაციო კომისიის შექმნამდე 60 დღით ადრე, საკვალიფიკაციო გამოცდების ორგანიზებულად ჩატარების მიზნით, იქმნება გამოცდების მომზადების სამდივნო. 

3.2. საკვალიფიკაციო გამოცდების მომზადების სამდივნოს მუშაობას ხელმძღვანელობს იუსტიციის საბჭოს ერთ-ერთი წევრი. 

3.3. სამდივნოს ევალება გამოცდების მოსამზადებლად აუცილებელი ყველა ორგანიზაციული საკითხის გადაწყვეტა, მათ შორის, გამოცდის ჩაბარების მსურველთა განცხადებების მიღება, მათი საბუთების დადგენილ წესებთან შესაბამისობის შემოწმება. 

3.4. საკვალიფიკაციო გამოცდების მომზადების სამდივნო, გამოცდების დამთავრებისა და გამოცდის შედეგების ოფიციალურად გამოქვეყნების შემდეგ არსებობას წყვეტს. 

4. საკვალიფიკაციო საგამოცდო კომისიის თავმჯდომარე

4.1. კომისიას ხელმძღვანელობს თავმჯდომარე, რომელსაც ნიშნავს საქართველოს პრეზიდენტი. 

4.2. კომისიის თავმჯდომარე ინიშნება გამოცდების დაწყებამდე 10 დღით ადრე. 
4.3. საკვალიფიკაციო საგამოცდო კომისიის თავმჯდომარე: 

ა) უძღვება საკვალიფიკაციო საგამოცდო კომისიის სხდომებს; 

ბ) ისმენს საკვალიფიკაციო გამოცდების მომზადების სამდივნოს ანგარიშს გამოცდების მოსამზადებლად განხორციელებული ღონისძიებების, უშუალოდ გამოცდების მიმდინარეობის შესახებ; 

გ) კომისიის წევრებს აცნობს საგამოცდო საკითხების (ტესტების) დადგენილ სტანდარტს და მათთან ერთად შეიმუშავებს წერითი ნამუშევრის შეფასების კრიტერიუმებს; 

დ) უშუალოდ მეთვალყურეობს გამოცდებს შედეგების შეფასებისა და ფიქსაციის პროცესს; 

ე) კომისიის მიერ გამოცდების შედეგების დამტკიცების შემდეგ აცნობს მას იუსტიციის საბჭოს; 

ვ) ხელმძღვანელობს საპრეტენზიო კომისიას. 

5. საგამოცდო კომისიის წევრობის პირობები

5.1. საკვალიფიკაციო საგამოცდო კომისიის წევრი შეიძლება იყოს პირი, რომელსაც აქვს სამეცნიერო ხარისხი ან სპეციალობით პრაქტიკული მუშაობის 15 წელზე მეტი გამოცდილება. 

5.2. საკვალიფიკაციო საგამოცდო კომისიის წევრი შეიძლება იყოს მხოლოდ საქართველოს მოქალაქე. 

5.3. იუსტიციის საბჭოს წევრი იმავდროულად არ შეიძლება იყოს საკვალიფიკაციო საგამოცდო კომისიის წევრი. 

6. საგამოცდო კომისიის წევრთა დასახელება

6.1. საკვალიფიკაციო საგამოცდო კომისიის წევრობის კანდიდატთა დასახელების უფლება აქვთ საქართველოს იუსტიციის საბჭოს წევრებს. 

6.2. თითოეულ დასახელებულ კანდიდატურას ცალკე ეყრება კენჭი. კენჭისყრამდე აუცილებელია კომისიის წევრობის კანდიდატთა წერილობითი თანხმობა. 
6.3. თუ იუსტიციის საბჭოს სხდომაზე საკითხის განხილვისას ორმა ან მეტმა კანდიდატმა ხმების ერთნაირი რაოდენობა მიიღო, უპირატესობა მიენიჭება იმას, რომელიც იუსტიციის საბჭოს უფრო მეტი წევრის მიერ იყო დასახელებული, აქვს უფრო მაღალი სამეცნიერო ხარისხი, ანდა პრაქტიკული მუშაობის უფრო დიდი გამოცდილება. ამ გარემოების გათვალისწინება, შესაბამისად, ასეთივე თანმიმდევრობით მოხდება. 

II. საკვალიფიკაციო გამოცდები
7. საგამოცდო ფურცელი
გამოცდის დაწყებამდე ხუთი დღით ადრე თითოეულ გამოსაცდელზე გაიცემა საკვალიფიკაციო საგამოცდო კომისიის მიერ დამოწმებული საგამოცდო ფურცელი, რომელშიც აღინიშნება კანდიდატის სახელი, გვარი და სხვა მონაცემები, რომლებიც აუცილებელია პირის ინდენტიფიკაციისათვის. 
8. გამოცდის ეტაპები. შეფასება
8.1. საკვალიფიკაციო გამოცდა ტარდება ორ ეტაპად: ჯერ ბარდება ტესტური გამოცდა, ხოლო მეორე ეტაპზე – წერითი გამოცდა. 

8.2. საგამოცდო წესებიდან გამომდინარე, წერით გამოცდაზე კომისია დაუშვებს მხოლოდ იმ პირს, რომელიც წარმატებით ჩააბარებს ტესტურ გამოცდას. ტესტური გამოცდის წარმატებით ჩაბარებად ჩაითვლება არანაკლებ 75 ქულის დაგროვება (სწორი პასუხი ფასდება 1 ქულით, არასწორი – 0 ქულით, მინიმალური შეფასება არის 0,ხოლო მაქსიმალური – 100). 

8.3. წერითი გამოცდა ტარდება სამ ტურად. პირველ ტურში ბარდება საკონსტიტუციო სამართალი, ადმინისტრაციული სამართალი და პროცესი, ადამიანის უფლებების შესახებ საერთაშორისო აქტები და საქართველოს საერთაშორისო ხელშეკრულებები;მეორე ტურში ბარდება სისხლის სამართალი და სისხლის სამართლის პროცესი, ხოლო მესამე ტურში – სამოქალაქო სამართალი და სამოქალაქო სამართლის პროცესი. 

8.4. საგამოცდო ბილეთის ყოველ საკითხს საგამოცდო კომისა ხუთბალიანი სისტემით აფასებს. ბილეთზე დადებითი შეფასების მიღება ჩაითვლება, თუ გამოსაცდელი მოაგროვებს 10 ქულას (ყოველი საკითხის მაქსიმალური შეფასებაა 5, ხოლო მინიმალური – 0 ქულა. ყოველ ბილეთზე ქულათა მაქსიმალური რაოდენობა შეადგენს 20-ს, ხოლო მინიმალური 0 ქულას). წერითი გამოცდის სამი ტურის შედეგად ქულათა მაქსიმალური რაოდენობა შეადგენს 60-ს, ხოლო წერითი გამოცდის წარმატებით ჩაბარება ჩაითვლება, თუ გამოსაცდელმა სამივე ტურში დააგროვა არანაკლებ 30 ქულისა. 

8.5. საგამოცდო კომისია მხოლოდ მაშინ აფასებს ტესტური და წერითი გამოცდების შედეგებს, თუ დაცულია საგამოცდო წესის მოთხოვნები. წინააღმდეგ შემთხვევაში ტესტური თუ წერითი ნამუშევარი 0 ქულით შეფასდება, ან გამოსაცდელი საერთოდ მოიხსნება გამოცდებიდან. 

8.6. საკვალიფიკაციო საგამოცდო კომისია საკვალიფიკაციო გამოცდას ჩაბარებულად თვლის, თუ გამოსაცდელმა ჩააბარა როგორც ტესტური, ისე წერითი გამოცდა. 

9. საგამოცდო დარბაზში საკვალიფიკაციო საგამოცდო კომისიის წევრთა დაუშვებლობა

9.1. საკვალიფიკაციო გამოცდა ტარდება საკვალიფიკაციო გამოცდების მომზადების სამდივნოს მიერ წინასწარ გამოცხადებულ ადგილას. 

9.2. საგამოცდო დარბაზში საკვალიფიკაციო საგამოცდო კომისიის წევრთა ყოფნა აკრძალულია. გამოცდის მიმდინარეობაზე მეთვალყურეობას ახორციელებენ იუსტიციის საბჭოს მიერ საამისოდ დანიშნული პირები. 

9.3. საგამოცდო დარბაზში გამოსაცდელების და სპეციალურად უფლებამოსილი პირების გარდა დაიშვებიან საგამოცდო წესებით გათვალისწინებული პირები. 

10. საგამოცდო კომისიის გადაწყვეტილება გამოსაცდელის გამოცდაზე გამოუცხადებლობის შემთხვევაში

10.1. ტესტური გამოცდის ჩატარებისას საგამოცდო დარბაზში შეტანილი უნდა იქნეს ზუსტად იმდენი საგამოცდო ტესტი, რამდენი კანდიდატიც არის გამოცდებზე დაშვებული. 

10.2. ტესტურ გამოცდაზე გამოცხადებულ პირთათვის საგამოცდო ტესტების დარიგების შემდეგ კომისია ითვლის დარჩენილი ტესტების რაოდენობას, ადგენს აქტს და ლუქავს ტესტებს სპეციალურ ყუთში. 

10.3. საგამოცდო კომისია არ გაითვალისწინებს გამოცდაზე გამოუცხადებლობის მიზეზს და არ დააკამაყოფილებს გამოსაცდელის მოთხოვნას დამატებითი გამოცდის ჩატარების შესახებ. გამოსაცდელი დაიშვება მომდევნო საშემოდგომო ან საგაზაფხულო გამოცდაზე, რისთვისაც საბუთების ხელმეორედ შეტანა სავალდებულო არ არის. 

11. წინასაგამოცდო ინსტრუქტაჟი

11.1. ტესტური და წერითი გამოცდების დაწყებამდე საგამოცდო კომისიის მიერ უფლებამოსილი პირი გამოსაცდელებს უტარებს ინსტრუქტაჟს. 

11.2. ინსტრუქტაჟით განიმარტება საგამოცდო წესებში ჩამოყალიბებული ის მოთხოვნები, რომელთა სავალდებულო შესრულება აუცილებელია გამოცდის ნორმალურად ჩატარებისათვის (ტესტების შევსების წესი, წინსართის შევსების წესი, ტესტების ამოხსნის მეთოდიკა, საგამოცდო რვეულის თავფურცლის შევსების წესი, სხვა ტექნიკური საკითხები). 

12. საგამოცდო კომისიის მიერ ტესტური გამოცდის შედეგების შემოწმება

12.1. ტესტური გამოცდების პასუხების შეფასებისას მოწმდება თავად ტესტში შემოხაზული პასუხები სპეციალური შიფროგრამის მეშვეობით. 

12.2. ტესტს თან ერთვის თავფურცელი, რომელზეც აღინიშნება გამოსაცდელის გვარი, სახელი, ტესტის საიდენტიფიკაციო კოდი. თავფურცელი გამოცდის დამთავრების შემდეგ სცილდება ტესტს და საგამოცდო კომისიის მიერ ტესტური გამოცდის შედეგების შემოწმების დასრულებამდე ილუქება სპეციალურ ყუთში იუსტიციის საბჭოს, სულ ცოტა, ორი წევრის თანდასწრებით. ყუთის გახსნა, სადაც მოთავსებულია ტესტების თავფურცლები, დაიშვება მხოლოდ ტესტის გასწორების შემდეგ. 

12.3. ტესტური გამოცდების პასუხების გასწორება ხდება კომპიუტერის ან სხვა საამისოდ გამიზნული ტექნიკური საშუალებების გამოყენებით, საგამოცდო კომისიის თავმჯდომარისა და წევრების მეთვალყურეობით. ამ დროს ორმხრივი ანონიმურობის პრინციპი დაცულია. 

13. საგამოცდო კომისიის მიერ წერითი გამოცდის შედეგების შემოწმება

13.1. წერითი გამოცდის დროს გამოსაცდელს გადაეცემა რვეული, რომლის თავფურცელზეც აღინიშნება გამოსაცდელის გვარი, სახელი, საგამოცდო ბილეთის ნომერი. 

13.2. წერითი გამოცდის დამთავრების შემდეგ თითოეული გამოსაცდელი წერით ნამუშევარს აბარებს საგამოცდო კომისიის სპეციალურ წარმომადგენელს. 
13.3. ნამუშევრების ჩაბარების შემდეგ ყველა რვეული დაიშიფრება, მოეხსნება თავფურცელი და დაილუქება სპეციალურ ყუთში საგამოცდო კომისიის თავმჯდომარის ან მისთვის სპეციალურად უფლებამოსილი პირის მიერ. 

13.4. წერით ნამუშევარს ასწორებს მოცემული საგნის ორი სპეციალისტი. საგამოცდო ბილეთის ყოველი პასუხის ბოლოს იწერება შეფასება. ამ შეფასებათა ჯამი აღინიშნება ნაშრომის ბოლოს და დასტურდება კომისიის წევრების მიერ. 

13.5. თუ კომისიის წევრთა შეფასებებში სხვაობა მნიშვნელოვანია (3-5 ქულა), გადამწყვეტი იქნება კომისიის თავმჯდომარის თვალსაზრისი. 

13.6. ყუთის გახსნა, რომელშიც მოთავსებულია რვეულის თავფურცლები, მოხდება საგამოცდო კომისიის მიერ წერითი ნამუშევრების გასწორების შემდეგ.მანამდე გამსწორებლისათვის უცნობია, თუ ვის ნაშრომს აფასებს. ასევე გამოსაცდელისათვის უცნობია კომისიის იმ წევრის ვინაობა, ვინც მისი წერითი ნამუშევარი გაასწორა, ამ მიზნით კომისიის თითოეულ წევრს მიეცემა სპეციალური კოდი, რომლითაც დასტურდება ყოველი ნაშრომის შედეგი. 

13.7. წერითი ნამუშევრების გასწორების შემდეგ საკვალიფიკაციო საგამოცდო კომისია მოახდენს რვეულების, თავფურცლების და საგამოცდო ბლანკების იდენტიფიკაციას მათზე აღნიშნული შესაბამისი კოდების (ნომრების) მიხედვით. 
13.8. საგამოცდო ნამუშევრების გასწორებისა და იდენტიფიკაციის შემდეგ გამოცდის შედეგები შეიტანება საგამოცდო უწყისში. შეტანილი ნიშანი დასტურდება კომისიის წევრის საიდენტიფიკაციო კოდით. 

14. საპრეტენზიო კომისია

14.1. გამოსაცდელის პრეტენზიას განიხილავს საპრეტენზიო კომისია. 

14.2. საპრეტენზიო კომისიის შემადგენლობას განსაზღვრავს საკვალიფიკაციო საგამოცდო კომისიის თავმჯდომარე იუსტიციის საბჭოს თანხმობით. 

14.3. საპრეტენზიო კომისია პრეტენზიებს განიხილავს გამოცდის შედეგების გამოცხადების დღეს, სპეციალურად ამისათვის განკუთვნილ ადგილას. დაგვიანებით შემოსული პრეტენზიები არ განიხილება. 

14.4. საპრეტენზიო კომისიაში შედის 7 წევრი.
14.5. საპრეტენზიო კომისიის შემადგენლობა ანონიმურია.
14.6. საპრეტენზიო კომისიისათვის უცნობია, თუ ვისი ნამუშევარი სწორდება. 
14.7. საპრეტენზიო კომისი თუ დარწმუნდება, რომ საკვალიფიკაციო საგამოცდო კომისიის შეფასება არ არის სწორი, იგი უფლებამოსილია შეცვალოს შეფასება, ხოლო საგამოცდო კომისია ამტკიცებს შეცვლილ შეფასებას. 

14.8. საპრეტენზიო კომისიის შეფასების ხელმეორედ გასაჩივრება დაუშვებელია. 

15. საკვალიფიკაციო გამოცდების შედეგები

15.1. როგორც ტესტური, ისე წერითი გამოცდის შედეგები ცხადდება გამოცდის ჩაბარებიდან არა უგვიანეს სამი დღის ვადაში. 

15.2. გამოსაცდელს, რომელმაც ტესტური გამოცდის შედეგად დააგროვა 75 და მეტი ქულა, მიეცემა საგამოცდო ფურცელი, რაც მას წერით გამოცდაზე გასვლის უფლებას აძლევს. იმ პირს, რომელმაც ვერ მოაგროვა ქულათა აუცილებელი რაოდენობა, საგამოცდო ფურცელი არ მიეცემა. 

15.3. წერითი გამოცდის ყოველი ტურის შემდეგ კანდიდატებს, რომლებიც მოაგროვებენ ქულათა მინიმალურ რაოდენობას, მიეცემათ საგამოცდო ფურცლები, რაც მათ წერითი გამოცდის მომდევნო ტურზე გასვლის უფლებას აძლევთ. 

15.4. ბოლო გამოცდის ჩაბარების შემდეგ კანდიდატის საგამოცდო ფურცელს იტოვებს საგამოცდო კომისია. 

15.5. საკვალიფიკაციო გამოცდების შედეგებს ამტკიცებს საკვალიფიკაციო საგამოცდო კომისია. 

15.6. გამოცდების შედეგებს, დამტკიცების შემდეგ, განიხილავს იუსტიციის საბჭო. 

15.7. პირები, რომლებმაც წარმატებით ჩააბარეს საკვალიფიკაციო გამოცდები, იღებენ ლიცენზიას და უფლება ეძლევათ მონაწილეობა მიიღონ მოსამართლის ვაკანტური ადგილის დასაკავებლად გამოცხადებულ კონკურსში. 

15.8. საკვალიფიკაციო საგამოცდო კომისია გამოცდების შედეგებს აქვეყნებს პრესაში. 

16. საკვალიფიკაციო საგამოცდო კომისიები აფხაზეთისა და აჭარის ავტონომიურ რესპუბლიკებში

16.1. საკვალიფიკაციო საგამოცდო კომისიის ეს დებულება გამოიყენება აფხაზეთისა და აჭარის ავტონომიური რესპუბლიკების საკვალიფიკაციო საგამოცდო კომისიების მიმართაც. 

16.2. აფხაზეთისა და აჭარის ავტონომიურ რესპუბლიკებში საკვალიფიკაციო საგამოცდო კომისიათა შემადგენლობას განსაზღვრავს საქართველოს იუსტიციის საბჭო აფხაზეთისა და აჭარის ავტონომიური რესპუბლიკების იუსტიციის საბჭოების თანხმობით.
17. გარდამავალი დებულებანი 

17.1. ამ დებულების 8.3 – 8.4 პუნქტები ამოქმედდება 2000 წლის 1 იანვრიდან. 
17.2. 200 წლის 1 იანვრამდე წერითი გამოცდა ჩატარდება ერთ ტურად. 
17.3. საგამოცდო ბილეთი შედგება შვიდი საკითხისაგან. საგამოცდო კომისია თითოეულ საკითხს აფასებს ხუთქულიანი სისტემით. ბილეთის მაქსიმალური შეფასება არის 35, მინიმალური – 0. გამოცდა ჩაბარებულად ითვლება, თუ გამოსაცდელი დააგროვებს სულ ცოტა 20 ქულას. 
